ଲୁହାଝର ଦୁର୍ଘଟଣାକୁ ବର୍ଷେ ପୂରିଲାଃ ମୃତାହତଙ୍କ ପରିବାର ଆଖିରୁ ଶୁଖିନି ଲୁହ\nଗୁମ୍ମା,୧୪ା୨(ଡି.ଏନ.ଏ.): ଲୁହାଝର ଦୁର୍ଘଟଣାକୁ ବୁଧବାର ବର୍ଷେ ପୂରିଲା। ଏବେ ବି ମୃତାହତଙ୍କ ପରିବାର ଓ ସ୍ଥାନୀୟ ଲୋକଙ୍କ ମନରୁ ଲିଭିନି ଏହି ଦୁଃଖଦ ଘଟଣା। ସେଦିନର ଘଟଣାକୁ ମନେ ପକାଇ ଏବେ ବି ସେମାନଙ୍କ ଆଖିରୁ ଝରୁଛି ଲୁହ।\nଲୁହାଝର ଦୁର୍ଘଟଣାକୁ ବର୍ଷେ ପୂରିଲାଃ ମୃତାହତଙ୍କ ପରିବାର ଆଖିରୁ ଶୁଖିନି ଲୁହ\t February 14th, 08:12 AM February 14th, 08:12 AM\nଗୁମ୍ମା,୧୪ା୨(ଡି.ଏନ.ଏ.): ଲୁହାଝର ଦୁର୍ଘଟଣାକୁ ବୁଧବାର ବର୍ଷେ ପୂରିଲା। ଏବେ ବି ମୃତାହତଙ୍କ ପରିବାର ଓ ସ୍ଥାନୀୟ ଲୋକଙ୍କ ମନରୁ ଲିଭିନି ଏହି ଦୁଃଖଦ ଘଟଣା। ସେଦିନର ଘଟଣାକୁ ମନେ ପକାଇ ଏବେ ବି ସେମାନଙ୍କ ଆଖିରୁ ଝରୁଛି ଲୁହ। ଗଜପତି ଜିଲା କାଶୀନଗର ବ୍ଲକ ପାର୍ତ୍ତଡା ପଞ୍ଚାୟତର ଲୁହାଝର ଘାଟିରାସ୍ତାରେ ଗତବର୍ଷ ଫେବୃୟାରୀ ୧୩ରେ ଘଟିଥିଲା ମର୍ମନ୍ତୁଦ ସଡ଼କ ଦୁର୍ଘଟଣା। ଏଥିରେ ଗୁମ୍ମା ବ୍ଲକର ୯ଜଣ ଶ୍ରମିକଙ୍କ ଜୀବନ ଯାଇଥିବାବେଳେ ୬ଜଣ ଗୁରୁତର ଆହତ ହୋଇଥିଲେ। ସେହି ଘଟଣା କଥା ମନେ ପଡିଗଲେ ଅଞ୍ଚଳବାସୀଙ୍କ ଲୋମ ଟାଙ୍କୁରି ଉଠୁଛି।\nଘଟଣାର ୬ମାସ ପରେ ଅନୁକୁମ୍ବା ଗ୍ରାମର ଜୁବୁଲା ଗମାଙ୍ଗ କୋମାରୁ ଫେରିଥିବା ବେଳେ ବର୍ତ୍ତମାନ ପର୍ଯ୍ୟନ୍ତ ସମ୍ପୂର୍ଣ୍ଣ ସୁସ୍ଥ ହୋଇ ନ ପାରି ମା' ବାପାଙ୍କ ଆଶ୍ରୟରେ ରହିଛନ୍ତି। ପ୍ରଶାସନ ପକ୍ଷରୁ ମାତ୍ର ୩୦ହଜାର ଟଙ୍କା ସହାୟତା ମିଳିଥିଲା। ତେବେ ତାଙ୍କ ଚିକିତ୍ସା ବାବଦରେ ଏପର୍ଯ୍ୟନ୍ତ ୪ଲକ୍ଷ ଟଙ୍କା ଖର୍ଚ୍ଚ ସରିଲାଣି। ଠିକ୍ ଭାବେ ଚଲାବୁଲା କରିପାରୁନଥିବାରୁ ଏବେ ବି ଚିକିତ୍ସା ଜାରି ରହିଥିବା ସେ କହିଛନ୍ତି। ସେଦିନର ଦୁର୍ଘଟଣା କଥା ମନେପଡ଼ିଲେ ଭୟରେ ଦେହ ଥରିଉଠୁଛି ଆଉ ଆଖିରୁ ଲୁହ ଝରିପଡୁଛି ବୋଲି ଜୁବୁଲା କୋହଭରା କଣ୍ଠରେ ପ୍ରକାଶ କରିଛନ୍ତି। ସେହିପରି ଇନଶ ଗମାଙ୍ଗ ନିଜ ପରିବାର ପାଇଁ ଏକମାତ୍ର ସାହା ଭରସା ହୋଇଥିବାବେଳେ ଦୁର୍ଘଟଣାରେ ଗୁରୁତର ଆହତ ହୋଇଥିଲେ। ବର୍ତ୍ତମାନ ପର୍ଯ୍ୟନ୍ତ ସମ୍ପୂର୍ଣ୍ଣ ସୁସ୍ଥ ହୋଇନଥିବାରୁ କାମଧନ୍ଦା କିଛି କରିପାରୁନାହାନ୍ତି। ସ୍ତ୍ରୀ ରୋଜଗାର କରି ଯେଉଁ ଦି' ପଇସା ଆଣୁଛନ୍ତି ସେଥିରେ କଷ୍ଟେମଷ୍ଟେ ପରିବାର ଚଳାଇବା ସହ ଔଷଧ ଖର୍ଚ୍ଚ ତୁଲାଇବାକୁ ପଡୁଛି। ରେଡକ୍ରସ ପାଣ୍ଠିରୁ କେବଳ ୫ହଜାର ଟଙ୍କା ପ୍ରଶାସନ ଦେଇଥିଲା ବୋଲି ସେ କହିଛନ୍ତି। ଦିଲିପ ନିଜ ମା', ବାପାଙ୍କୁ ଦୁର୍ଘଟଣାରେ ହରାଇ ବେସାହାରା ହୋଇପଡ଼ିଥିବା ବେଳେ ଘରେ ଏକା ରହୁଛନ୍ତି। ସେ ପାଠପଢି ବଡ ମଣିଷ ହେବାର ସ୍ବପ୍ନ ଦେଖିଥିଲେ। ସେ ସ୍ବପ୍ନ ଏବେ ଉଜୁଡ଼ିଯିବାକୁ ବସିଛି। ସେହିପରି ନିଜ ମା' ମିଲଖା ଗମାଙ୍ଗଙ୍କୁ ହରାଇଥିବା ରାହୁଲ ଗମାଙ୍ଗ ପାରଳାଖେମୁଣ୍ଡିରେ ରହି ପଢୁଥିଲେ। ସେ ସେଠାରୁ ଚାଲିଆସି ଘରେ ରହି ଗ୍ରାମ ସ୍କୁଲରେ ପଢ଼ାପଢ଼ି କରୁଛନ୍ତି। ତାଙ୍କ ବାପା ଦାଦନ ଖଟିବାକୁ ବମ୍ବେ ଯାଇଛନ୍ତି। ମା'ଙ୍କୁ ସବୁବେଳେ ଝୁରି ହେଉଥିବା ସେ କହିଛନ୍ତି। ଦୁର୍ଘଟଣାରେ ପ୍ରାଣ ହରାଇଥିବା ସୀତା ଗମାଙ୍ଗଙ୍କ ଛୋଟ ୨ପୁଅ ଓ ଗୋଟିଏ ଝିଅ ଏବେ ନିଜ ଜେଜେମା ପାଖରେ ରହୁଛନ୍ତି। ସେମାନଙ୍କ ମଧ୍ୟରୁ ବଡ ପିଲାଟି ଗାଁ ସ୍କୁଲରେ ନାମ ଲେଖାଇଛି। ଏହି କୁନି କୁନି ପିଲା ତିନିହେଁ ମା'ଙ୍କୁ ଝୁରି ହେଉଛନ୍ତି। ଦୁର୍ଘଟଣାରେ ଆରାଉଲ ଗ୍ରାମର ୩ଜଣଙ୍କ ମୃତ୍ୟୁ ହୋଇଥିଲା। ସେମାନଙ୍କୁ ସରକାରଙ୍କ ପକ୍ଷରୁ ଅନୁକମ୍ପା ରାଶି ୨ଲକ୍ଷ ଟଙ୍କା ଲେଖାଏ ମିଳିଥିଲା। ଏହି ପରିବାରଗୁଡ଼ିକ ଅତି ଗରିବ ହୋଇଥିଲେ ମଧ୍ୟ ବିପିଏଲ କାର୍ଡ ନାହିଁ କି କୌଣସି ଯୋଜନାରେ ସାମିଲ କରାଯାଇନାହିଁ। ଏବିଜନଙ୍କ ମା ସୁମନ ଭୂୟାଁ ଦିବ୍ୟାଙ୍ଗ ହୋଇଥିଲେ ମଧ୍ୟ ଭତ୍ତା ମିଳୁନାହିଁ। ରୋଜଗାରିଆ ପୁଅକୁ ହରାଇ ସେ ପାଗିଳି ପ୍ରାୟ ହୋଇପଡ଼ିଛନ୍ତି। ପୁଅର କବର ପାଖରେ ବସି ଅଧିକାଂଶ ସମୟ କାନ୍ଦୁଥିବା ଦେଖିବାକୁ ମିଳିଛି। ଏହିସବୁ ପରିବାରଙ୍କ ସହାୟତା ସମ୍ପର୍କରେ ବିଡିଓ ନଟବର ଗରଡାଙ୍କୁ ପଚାରିବାରେ ତଦନ୍ତ କରି ଆବଶ୍ୟକ ପଦକ୍ଷେପ ନେବି ବୋଲି କହିଛନ୍ତି।
